Document ID: /roh_data/filtered/fineweb-2-filterrobots_roh.jsonl.gz/31658

En memoria da student Placi Sigisbert
annada 60, nr. 13 dils 27 d’avrel 1916
Jeu vulessel aunc metter duas flars sin la fossa dil student Placi Sigisbert , satraus sonda sontga a Platta. Treis professers de Sviz, in diember , conscolars ed in’ entira baselgiada gleut han compignau la bara dil car defunct e priu viva part vid la malencurada della stimada familia. Ferton ch’in criu suflel carmelava las flurs dils tschupials sin la fossa, ha prefect Deplazes, en num dil collegi Maria-Hilf, en in quort plaid priu comiau dal car defunct e consolau la combrigiada familia, schend de far quescher per in moment il cor e schar plidar la sauna raschun e la sontga religiun. La sauna raschun di, ch’ ins mesiri la veta d’ in carstgaun buca suenter la lunghezia, mobein suenter la buontat ed ils merets. Bien pia, il Student Placi Pali era in giuven exemplaric, stimaus e carezaus da ses superiurs e conscolars. El ha luvrau cun ses buns duns ed ei aschia adina staus in dils emprems en sia classa. Ses dus Augsegners havevan buna e fundada speronza, ch’ il nevs suondi els ell’ aulta clamada sacerdotala. Mo enstagl saver clamar il Segner giu sin igl altar entras ils tutpussents plaids de consecraziun, ha il Segner clamau el si enta parvis. La medem’ ura, che ses conscolars ein i leds e ventireivels a casa en vacanza, eis el era ius en sia patria celestiala. Car Placi, ruaussa en paisch! -i.